གནས་མཆོག་རྡོ་རྗེ་གདན།

གནས་མཆོག་རྡོ་རྗེ་གདན་ནི་བདག་ཅག་གི་སྟོན་པ་སངས་རྒྱས་བཅོམ་ལྡན་འདས་མངོན་པར་རྫོགས་པར་སངས་རྒྱས་སའི་གནས་དེ་ཡིན་པ་དང་། ནང་པའི་གནས་ཆེན་ཀུན་གྱི་གཙོ་བོ་དང་གནས་ཆེན་བཞིའི་ཡ་གྱལ་བདག་ཅག་གི་སྟོན་པ་མཆོག་དཀའ་བ་སྤྱད་ས་དང་། བྱང་ཆུབ་ཤིང་དྲུང་དུ་གཤེགས་པ། བདུད་བཅོམ་པ། སངས་རྒྱས་སའི་གནས་ཁྱད་འཕགས་ཅན་དེ་ཆགས་ཡོད། དེ་ཡང་དགེ་འདུན་ཆོས་འཕེལ་གྱི་གནས་ཡིག་ནང་དུ་གསལ་བར་གཞིགས་ན། གན་དྷོ་ལ་འདི་ཐོག་མར་བྲམ་ཟེ་མོ་ཛ་སའི་བུ་ཐ་ཆུང་གིས་བཞེངས་ཀྱང་ཟེར་ལ། ཁག་ཅིག་གིས་ཆོས་རྒྱལ་མྱ་ངན་མེད་ཀྱིས་ཡིན་ཡང་ཟེར། གང་ལྟར་བར་སྐབས་ཤིག་ན་གནས་མཆོག་རྡོ་རྗེ་གདན་ནི་ཤིན་ཏུ་ཉམས་ཆག་ཏུ་གྱུར་པ་ལས། མ་ག་དྷའི་ཁྱིམ་བདག་འཆི་མེད་བྱ་བ་ཞིག་གིས་གསོས་བགྱིས་ཏེ་ད་བར་ལོ་ངོ་སྟོང་ཕྲག་ཙམ་སོང་ཡོད་པ་དང་། དེ་རྗེས་སླར་ཡང་ཉམས་པ་ན། བྷར་མའི་ཡུལ་གྱི་ནང་པ་རྣམས་ནས་ཞིག་གསོས་བགྱིས་ཏེ་ད་བར་ལོ་ངོ་དྲུག་བརྒྱ་ལྷག་སོང་ཡོད། གནས་མཆོག་རྡོ་རྗེ་གདན་ནི། ནང་པ་སངས་རྒྱས་པའི་རྗེས་འཇུག་པ་རྣམས་ཀྱི་ཤིན་ཏུ་རྩ་ཆེར་འཛིན་པའི་གནས་མཆོག་ཞིག་ཡིན་ལ། གནས་དེ་ནས་བྱང་ཆུབ་སེམས་དཔའ་དཀའ་ཐུབ་ལས་བཞེངས་པ་དང་། སྔོན་ཡུན་རིང་པོ་ནས་སྨོན་ལམ་བཏབ་པ་གྲོང་པའི་བུ་མོ་ལེགས་སྐྱེས་མས་བ་མཆོག་སྟོང་གི་འོ་མ་ཉིང་ཁུར་བྱས་པའི་འོ་ཐུག་གསེར་སྣོད་བཀང་སྟེ་ཕུལ་བ་བཞེས་ནས། བྱང་ཆུབ་ཤིང་དྲུང་དུ་གཤེགས་པའི་ལམ་བར་དུ་རྩྭ་ཚོང་ཁྱེའུ་བཀྲ་ཤིས་ཀྱིས་རྩྭ་ཀུ་ཤ་ཕུལ་བ་དེ་ཉིད་རྡོ་རྗེ་གདན་གྱི་བྱང་ཆུབ་ལྗོན་ཤིང་དྲུང་དུ་རྩྭ་ཀུ་ཤའི་རྩེ་མོ་རྣམས་གཡས་སུ་བསྟན་པའི་གདན་གྱི་སྟེང་དུ་སྐྱིལ་ཀྲུང་བཅས་ཏེ། སྐུ་དྲང་པོར་བསྲང་ཞལ་ཤར་ཕྱོགས་སུ་གཟིགས་ནས། ཇི་སྲིད་བླ་ན་མེད་པ་ཡང་དག་རྫོགས་པའི་བྱང་ཆུབ་མ་ཐོབ་ཀྱི་བར་དུ་སྟན་འདི་ལས་གཡོ་འགུལ་ཙམ་ཡང་མི་བྱའོ་སྙམ་པའི་དམ་བཅའ་དང་བཅས་སྙོམས་པར་ཞུགས་པ་དང་། བདུད་རིགས་རྣམས་སེམས་རབ་ཏུ་འཁྲུགས་ཏེ། བདུད་དམག་བྱེ་བ་འབུམ་ལྷག་ནས་མཚོན་ཆའི་ཆར་ཕབ་ཀྱང༌། དེ་དག་ཐམས་ཅད་མེ་ཏོག་གི་ཕྲེང་བར་གྱུར་ནས། སྐུ་ལ་ཅི་ཡང་མ་གནོད་པར་ས་ག་ཟླ་བའི་ཚེས་བཅུ་བཞིའི་སྲོད་ལ་བདུད་སྡེ་རྣམས་བཅོམ། གུང་ལ་མཉམ་པར་བཞག ཚེས་བཅོ་ལྔའི་ཐོ་རངས་ལ་བཅོམ་ལྡན་འདས་བླ་ན་མེད་པ་ཡང་དག་པར་རྫོགས་པའི་སངས་རྒྱས་ཀྱི་གོ་འཕང་ཐོབ་པའི་མཛད་པ་བསྟན་ཏོ།། །།